Primăria Capitalei a început să demoleze primele construcţii de pe terenurile expropriate pentru lărgirea şi modernizarea Bulevardului Prelungirea Ghencea. Primele imobile care au fost date jos sunt câteva magazine şi locuinţe de lângă intersecţia Ghencea cu Braşov, informează MEDIAFAX.

Mai multe excavatoare ale Muncipalităţii erau prezente, miercuri, pe Prelungirea Ghencea, în apropiere de intersecţia cu Strada Braşov, pentru demolarea construcţiilor aflate pe terenurile expropriate de Primăria Capitalei.

Este vorba de peste 500 de parcele care au fost expropriate de către PMB, pentru supralărgirea bulevardului Prelungirea Ghencea.

Primele imobile care au fost puse la pământ sunt mai multe depozite, magazine, dar şi câteva locuinţe.

Potrivit Primăriei, exproprierile se vor face doar pe partea stângă pe sensul de mers dinspre Ghencea spre Centură.

Proiectul presupune lărgirea şi modernizarea bulevardului Ghencea, pe o lungime de 6 km, începând de la capătul tramvaiului 41 şi până la Şoseaua de Centură. Noua arteră va avea câte două benzi pe sens, linie de tramvai în zona mediană, piste de biciclete, trotuare cu o lăţime de 6 m, spaţii verzi între trotuar şi partea carosabilă (3m).

Potrivit Primăriei Capitalei, se va realiza, de asemenea, un nod intermodal (tramvai 41, autobuze şi microbuze ale liniilor preorăşeneşti) şi o parcare de tip Park&Ride cu o capacitate de 300 de locuri, ce poate fi extinsă până la 500 de locuri într-o dezvoltare ulterioară.

Editor web: Vlad Mironescu